गोदान दिल्ली , 20 अक्ट'बर : गिख्रंथाव कभिड - 19 साग्लोबनायनि जाहोनाव दुलाराइ मुलुगजों लोगोसे भारत हादतयावबो थांनाय 7 दाननिफ्राय बन्द' जानानै थाबोदों गासै फरायसालि फरायसालिमा आरो सोलोंथाय फसंथानफोरा । नाथाय करना भाइरासनि दौहोआ जोबस्लाबै समनि गेजेरावनो भारतयाव फरायसालि आरो सोलोंथाय फसंथानफोरा खुलिफिन्नो थांखि लाबाय सरकारा । बे हिसाबै फरायसालि आरो सोलोंथाय फसंथानफोरखौ बेखेवफिन्नायनि थाखाय दासान्दि थागथियारि खालामनाया गोख्रोङै सोलिगासिनो । उत्तर प्रदेश , पान्जाब , हिमाचल प्रदेश आरो सिक्किम बायदि राइज्योफोराव समबारखालि फरायसालिफोरखौ खुलिफिनबाय । बुब्लियावनो केन्द्रिय बिद्यालय आरो नब'दया बिद्यालय बायदि सोलोंथाय फसंथानफोराबो हादतनि गेजेराव थानाय गावसिनि फरायसालिफोरखौ बेखेवफिन्नो थाखाय साखा - फारा जादों । बबेखानि बेफोर फरायसालिफोरखौ फैगौ 2 नभेम्बरनिफ्राय बेखेवफिन्नो थाखाय साखा - फारा जादों । सोलिफु समाव दुलाराइ हादतनाङै खमैबो 1250 केन्द्रिय बिद्यालय आरो गं 650 नब'दय बिद्यालयफोर दं । बे फरायसालिफोराव खमैबो 15 लाख फरायसुलि फरायसुलाफोरा फरायो । फरायसालि बेखेवफिन्नायनि थाखाय मिरु सोलोंथाय आफादआ फरायसा आरो सोलोंथाय फसंथान खुंथायफोरनो माखासे गोख्रों गाइडलाइनफोर होखानाय जादों । गाइडलाइन बायदियै फरायसाफोरा फरायसालियाव थांनाय समावनो मास्क गान्नाय आरो समाजयारि जान्थायखौ मानिनानै सोलिनांगोन । लोगोसे लान्स आरो दै बथलजों लोगोसे सेनिटाइजार लांफानायाबो गोनां जागोन । फरायसाफोरखौ थार्मेल स्क्रेनिं आरो गनायथि फोरमान बिलाइ मोन्नायनि उनावसो फरायसालि सिङाव हाबनो होगोन । मिरु सरकारा गाइडलाइन आरो बिथोनथि होनाय बायदियै दासान्दि दुलाराइ हादतनाङैनो गासै राइज्योफोराव फरायसालि आरो सोलोंथाय फसंथानफोरखौ खुलिफिन्नो थाखाय थागथियारि खालामनाया गोख्रोङै सोलिगासिनो । 
केन्द्रीय आरो नबदया फरायसालिफोरा खुलिफिन्नो थाग थियारिसै